Alexender episcopus servus servorum Dei dilectis filiis Herveio Abbati Sancti Stephani Diuionensis ejusque fratribus tum praesentibus quam futuris regularem vitam professis in perpetuam memoriam. Apostolici moderaminis clementiæ convenit religiosos viros diligere et eorum loca pia protectione munire; dignum namque et honestati conveniens esse dinoscitur ut qui ad Ecclesiae regimen, Domino disponente, assumpti sumus, eas et a prauorum hominum nequitiis tueamur et Apostolicae sedis patrocinio muniamus. Ea propter, dilecti in Domino filii, praefatam ecclesiam in qua divino mancipati estis obsequio sub beati Petri et nostra protectione suscepimus et praesentis scripti patrocinio communimus. In primis siquidem statuentes ut Ordo Canonicus qui secundum Deum et beati Augustini regulam in eodem loco noscitur institutus, perpetuis ibidem temporibus inviolabiliter observetur. Praeterea quascumque possessiones, quaecumque bona eadem ecclesia in praesentiarum juste et canonice possidet aut in futurum, concessione pontificum, largitione regum vel principum, oblatione fidelium, seu aliis justis modis, praestanti Domino, poterit adipisci, firma vobis vestrisque successoribus et illibata permaneant in quibus haec propriis duximus exprimenda vocabulis, locum ipsum in quo praenominata ecclesia in honore beati protomartiris dedicata est cum cimiterio infra murum Castri, ecclesiam Sancti Medardi cum capella Sancti Vincentii et cimeterio et decimis, capellam Sancti Jacobi de Crimoleto, cum capella Sanctae Mariae de Foro, ecclesiam Sancti Martini de Fixins, Sancti Symphoriani de Breschon et cimeteriis. Adjicientes insuper ut praefatae ecclesiae regulares canonici libere et absque contradictione in parochialibus ecclesiis ubi tres vel quatuor manserint, instituantur, quorum unus curam sucipiat animarum. Sane novalium vestrorum quae propriis manibus aut sumptibus colitis sive de nutrimentis vestrorum animalium, nullus a vobis decimas exigere praesumat. Decernimus ergo ut nulli omnino hominum liceat praefatam ecclesiam temere perturbare aut ejus possessiones auferre; vel ablatas, retinere, minuere, seu quibuslibet vexationibus fatigare, sed illibata omnia et integra conserventur eorum pro quorum gubernatione et sustentatione concessa sunt usibus omnimodis profutura, salva Sedis Apostolicae auctoritate, et Diocesani Episcopi canonica justitia. Si qua igitur in futurum, ecclesiastica secularisve persona, hanc nostrae constitutionis paginam sciens contra eam temere venire temptaverit, secundo tertioue commonita, nisi praesumptionem suam digna satisfactione correxerit, potestatis honorisque sui dignitate careat reamque se divino judicio existere de perpetrata iniquitate, cognoscat, et a Sacratissimo Corpore et Sanguine Dei et Domini Redemptoris nostri Jesus Christi aliena fiat atque in extremo examine, districtae ultioni subjaceat. Cunctis autem eidem loco sua jura servantibus sit pax D. J. C. quatenus et hic fructum bonae actionis percipiant et apud districtum Iudicem premia aeternae pacis inveniant. Amen. Sic signatum: ego Alexander Catolicae Ecclesiae episcopus subscripsi. Ego Ubaldus Ostiensis episcopus, subscripsi. Ego Galterius Albanensis episcopus subscripsi. Ego Joannes presbiter cardinalis Sanctorum Joannis et Pauli Limachii subscripsi. Ego Guillelmus presbiter cardinalis tituli Sancti Petri ad Vincula, subscripsi. Ego, Bolo presbiter cardinalis Sanctae Pudentianae tituli. Ego Petrus presbiter cardinalis tituli Sancti Laurentii in Damaso subscripsi. Ego Joannes presbiter cardinalis tituli Sancti Marci subscr. Ego Arditio diaconus cardinalis Sancti Teodori subscripsi. Ego Vuithmudius diaconus cardinalis Sancti Adriani s. Ego Hugo diaconus cardinalis Sancti Justi juxta templum Agrippe, subscr. Ego Vetellus diac. card. Sanctorum Sergii et Bacchi, sub. Ego Petrus diac. card. Sanctae Mariae in Aquiro. Ego Hugo diac. card. Sancti Angeli subscripsi. Data signie per manum Gratiani Sanctae Romanae Ecclesiae subdiaconi et Notarii secundo idus martii, indictione sexto, Incarnationis dominicae anno millesimo centesimo septuagesimo secundo, pontificatus vero domini Alexandri papae tertii anno quarto decimo.